**PÁLYÁZATI FELHÍVÁS**

**2022. évi önerős lakossági komposztáló keret igénylésére**

**Budapest Főváros XV. kerületi Önkormányzat önerő hozzájárulás vállalásával pályázatot hirdet komposztáló keret igénylésére**

**1) A pályázat célja, keretösszege**

A lakosság környezettudatos szemléletének elősegítése, növelése, a zöldhulladék helyben hasznosítása, minimális lakossági önerő vállalásának feltételével. A pályázaton elnyerhető műanyag komposztáló keret, több mint 300 literes, aljzattal rendelkező eszköz.

A pályázat keretösszege nettó 1 millió Ft, a szükséges forrás a 2022. évi költségvetésről szóló 7/2022. (II.28.) önk. rendelet 4.3 melléklet „Egyéb dologi kiadások” során áll rendelkezésre.

**2) A pályázók köre, önerő mértéke**

A pályázati részvétel feltétele, hogy a pályázó rendelkezzen a XV. kerületben kertes ingatlannal, vagy kerttel, telekkel, melyen zöldhulladék keletkezik. (tulajdonos / haszonélvező / bérlő / használó stb. jogcímen). Kizárólag úszótelekkel rendelkező társasházak nem pályázhatnak.

Pályázatot nyújthat be:

- magánszemély;

- társasház, lakásszövetkezet (a közgyűlés döntése alapján);

- nonprofit szervezet (egyház, alapítvány, egyesület stb.);

- intézmény;

- gazdasági társaság.

A pályázónak a pályázat elbírálása után, a komposztáló keretek kiosztásának megkezdése előtt kell a pályázati önrészt megfizetnie, melynek összege 2021-ban **2.000 Ft/komposztáló keret.**

**3) A pályázat benyújtásának módja**

Az igényeket a jelen felhívás mellékletét képező Pályázati adatlap kitöltésével, és határidőn belül történő benyújtásával kell előterjeszteni. Az igényeket – a rendelkezésre álló keretösszeg erejéig – folyamatosan fogadja be az Önkormányzat.

**Ingatlanonként 1 db komposztáló keret igénylésére van lehetőség.** Az előző évek gyakorlatától eltérően az idei éveben olyan lakosok is pályázhatnak, akik már kaptak az előző években komposztáló keretet. Ennek oka, hogy hatékonyabb a komposztálás folyamata kétrekeszes rendszer alkalmazásával. Azok a pályázatok élveznek prioritást az, akik még nem nyertek az előző években.

Társasházak és lakásszövetkezetek esetében közgyűlési határozat szükséges, melyben a lakóközösség vállalja jelen pályázati adatlapon közölt lakossági önrész egyösszegű befizetését.

A pályázókra eső önrészt a Polgármesteri Hivatal írásbeli értesítését követően egy összegben kell befizetni!

Társasház és lakásszövetkezet esetében szükséges csatolni azt a közgyűlési határozatot, melyben a lakóközösség vállalja a lakossági önrész egyösszegű befizetését.

**Benyújtás helye**:

|  |  |
| --- | --- |
| **Személyesen:** | Budapest Főváros XV. kerületi Polgármesteri Hivatal**Ügyfélszolgálat**1153 Bp. Bocskai u. 1-3. (bejárat az Illyés Gyula utcai sarok) |
| **Postán:** | Budapest Főváros XV. kerületi Polgármesteri Hivatal**Városgazdálkodási Főosztály**1153 Bp. Bocskai u. 1-3. |
| **Elektronikusan:** | **palyazatvgf@bpxv.hu** **e-mail címen** |

**A Pályázati adatlapokat a szükséges mellékletekkel együtt egy példányban kell benyújtani.**

**4) Pályázat benyújtásának határideje:**

A közlemény megjelenésének napjától a pályázati keret kimerüléséig, legkésőbb **2022. július 15-ig,** a határidő lejárta után nem áll módunkban a pályázatot figyelembe venni.

A pályázati kiírás a költségkeret kimerülése esetén a benyújtási határidő lejárta előtt közlemény formájában lezárul, ami a Polgármesteri Hivatal Ügyfélszolgálatán, valamint az Önkormányzat honlapján kerül közzétételre (www.bpxv.hu).

**5) Döntéshozatal**

A pályázatokat a Képviselő-testület Kerületfejlesztési Bizottsága bírálja el.

Elbírálás határideje:

A Kerületfejlesztési Bizottság munkarendjéhez igazodva, a döntéshozatali szünet okán javasolt két ütemben elbírálni a pályázatokat:

* a 2022. június 8.-ig beérkező pályázatokat június 30-ig,
* az ezt követően a benyújtási határidőben beérkezett pályázatokat 2022. szeptember 30-ig.

Érvénytelen a pályázat:

- ha a pályázat benyújtásának kezdő időpontja előtt beérkezik;

- ha a Pályázati adatlap kitöltése hiányos, és a hiánypótlási felhívásban megjelölt határidőig az abban foglaltaknak a Pályázó nem tesz eleget.

**6) Értesítés a lakossági önrész teljesítésének módjáról**

A pályázati adatlapon a pályázó nyilatkozik arról, hogy az őt terhelő önrészt egy összegben, a komposztáló keret kiosztását megelőzően az Önkormányzat részére befizeti.

Pozitív elbírálás esetén a pályázó az írásbeli értesítés mellé kapott készpénz-átutalási megbízáson (postai csekken), vagy átutalással a Budapest XV. Kerületi Önkormányzat 11784009-15515005-00930000 számú számlájára teljesíti a pályázati önerő összegét (2000 Ft). Átutalás esetén a Közlemény rovatban fel kell tüntetni, a Pályázó nevét és azt, hogy „komposztáló keret-önrész”.

**7) A Komposztáló keretek kiosztásának módja**

A nyertes pályázó - az önerő befizetését követően és az oktatáson történt részvételt követően - előre egyeztetett időpontban a komposztáló keretet a Répszolg Kft. telephelyén veheti át, átvételi elismervény ellenében.

\*\*\*